[{"text_idx": "#000001", "text": "Rhaglen addysg yw SEREN Connect a fydd yn helpu gweithwyr gofal iechyd proffesiynol i gefnogi pobl ifanc ac oedolion ifanc sy\u2019n byw gyda diabetes Math 1 sy\u2019n symud rhwng gwasanaethau gofal iechyd a newidiadau cydamserol eraill mewn bywyd. Fel rhaglen addysg, mae SEREN Connect yn canolbwyntio mwy ar sut brofiad yw byw gyda diabetes Math 1 yn hytrach na beth yw diabetes Math 1."}, {"text_idx": "#000003", "text": "Mae SEREN Connect yn cynnig cyfle i dimau diabetes cael profiadau dysgu positif sy\u2019n anelu at greu cysylltiadau gwell rhwng:\n\u2022 gwasanaethau pediatreg a gwasanaethau oedolion\n\u2022 pobl ifanc a\u2019u timau gofal iechyd\n\u2022 pobl ifanc a\u2019u diabetes Math 1"}, {"text_idx": "#000004", "text": "Mae dod yn oedolyn yn gyfnod o newid mawr ym mywydau pobl ifanc. I\u2019r rhai sy\u2019n byw gyda diabetes Math 1, gall y newidiadau hyn greu anhawster mawr iddynt o ran hunanreoli eu cyflwr ym mhob agwedd ar fywyd. Os ydym wir eisiau gweld newid o ran y canlyniadau, mae\u2019n hanfodol gwella\u2019r berthynas sydd gan berson ifanc a\u0302 diabetes Math 1 yn ystod y cyfnod hynod heriol hwn. Er mwyn i bobl a\u0302 diabetes gyflawni\u2019r hyn a ddisgwylir ganddynt, mae angen iddynt gredu y gallant reoli diabetes ym mhob agwedd ar eu bywydau. Mae diabetes math 1 yn effeithio ar bob agwedd ar fywyd ac mae mwy i\u2019w reoli na gadael y clinig, cymryd inswlin, bwyta\u2019n iach, cyfrif carbohydradau a chadw\u2019r apwyntiad nesaf yn y clinig."}, {"text_idx": "#000005", "text": "Datblygiad a ffocws y rhaglen"}, {"text_idx": "#000006", "text": "Lluniwyd y cwrs gan brofiadau a gyda mewnbwn pobl ifanc ac oedolion ifanc sy\u2019n byw gyda diabetes Math 1 yn ogystal a\u0302 rhieni a theuluoedd y mae diabetes Math 1 yn effeithio arnynt, o Gymru a thu hwnt. Fe wnaeth gweithgor SEREN Connect ymgysylltu ag oedolion ifanc i nodi thema\u0302u allweddol y mae angen rhoi sylw iddyn nhw yn ystod y cyfnod hwn mewn bywyd. Fe wnaeth ddarganfod pa wybodaeth am reoli diabetes Math 1 oedd ei hangen fwyaf arnynt a datblygu gweithgareddau i fagu hyder ymysg pobl ifanc."}, {"text_idx": "#000007", "text": "Cyfrannodd pob disgyblaeth sy\u2019n gweithio ym maes gofal diabetes ar draws y saith bwrdd iechyd yng Nghymru, gan gynnwys ymgynghorwyr diabetes pediatreg ac oedolion, nyrsys arbenigol pediatreg ac oedolion, dietegwyr arbenigol pediatreg ac oedolion a seicolegwyr clinigol. Gofynnwyd am gyngor gan gydweithwyr o\u2019r meysydd podiatreg, Sgrinio Llygaid Diabetig Cymru ac ymarfer cyffredinol. Mae\u2019r rhaglen yn cyd-fynd ag argymhellion Safon Cymru Gyfan ar gyfer Pobl a\u0302 Diabetes sy\u2019n Symud o Wasanaeth Pediatreg i Wasanaethau Oedolion yn y GIG yng Nghymru (2017 \u2013 Saesneg yn unig)."}, {"text_idx": "#000008", "text": "Canfu\u2019r ti\u0302m datblygu fod llawer o\u2019r wybodaeth a oedd ar gael eisoes yn dweud \u2018siaradwch a\u0302\u2019ch ti\u0302m gofal iechyd\u2019. Nid yw hyn bob amser yn ddefnyddiol nac yn ymarferol, yn enwedig pan nad yw\u2019r wybodaeth sydd ei hangen yn gyngor clinigol uniongyrchol neu\u2019n gyngor uniongyrchol ar driniaeth. Mae SEREN Connect yn llenwi bwlch, gan greu gofod diogel a rhagweithiol lle y gall gweithwyr gofal iechyd proffesiynol a phobl ifanc:\n\u2022 drafod materion allweddol yn agored ac yn onest\n\u2022 cydnabod buddugoliaethau a rhwystrau\n\u2022 normaleiddio bywyd gyda diabetes Math 1."}, {"text_idx": "#000009", "text": "Darparu gwybodaeth allweddol yn gynnar"}, {"text_idx": "#000010", "text": "Mae gweithwyr gofal iechyd proffesiynol yn cydnabod pan fydd person a\u0302 diabetes yn wynebu argyfwng ei fod eisoes wedi ymddieithrio ac yn \u2018llosgi allan\u2019. Mae SEREN Connect yn darparu\u2019r wybodaeth a\u2019r cyngor sydd eu hangen ar berson ifanc cyn y pwynt hwn fel rhan sefydlog o ofal diabetes. Nid yw\u2019n disodli apwyntiadau clinigol, ond mae\u2019n galluogi staff i ddarparu addysg sy\u2019n briodol i\u2019w hoedran a pharatoi pobl ifanc ar gyfer bywyd gyda diabetes Math 1 fel oedolyn ifanc. O ganlyniad, gall ymgynghoriadau clinig ganolbwyntio ar feysydd lle mae angen cefnogaeth bellach ar y person ifanc, newidiadau yn y driniaeth, ac agweddau mwy clinigol ar ofal. Y gobaith yw y bydd hyn yn arwain sgwrs o ansawdd gwell rhwng y person ifanc a\u2019r gweithiwr gofal iechyd proffesiynol ac yn gwella ymgysylltiad."}, {"text_idx": "#000011", "text": "Mae SEREN Connect wedi\u2019i rannu\u2019n bedair sesiwn addysg grw\u0302p a ddarperir dros gyfnod o 2 flynedd gan di\u0302m amlddisgyblaethol sy\u2019n cynnwys cymysgedd o ymarferwyr pediatreg ac oedolion. Mae aelodau o staff sy\u2019n cyflwyno\u2019r cwrs yn cael canllaw cynhwysfawr i\u2019r cwricwlwm a chanllawiau hwylusydd, pecyn addysg y gellir ei ddefnyddio i ysgogi a hyrwyddo trafodaeth yn ystod sesiynau, a negeseuon i\u2019w cofio ar ffurf llyfrynnau."}, {"text_idx": "#000012", "text": "Mae gweithwyr gofal iechyd proffesiynol yng Nghymru wedi bod yn derbyn hyfforddiant mewn sgiliau hwyluso ac yn cael eu cefnogi gan Gydlynydd Trosiannol GIG Cymru i gyflwyno\u2019r sesiynau cyntaf ar draws byrddau iechyd lleol. Mae adborth cynnar wedi bod yn gadarnhaol iawn:"}, {"text_idx": "#000013", "text": "\u2018Gan nad oedd rhai pethau erioed wedi effeithio arnaf fi\u2019n bersonol, wnes i erioed addysgu fy hun amdanyn nhw. Mae hi mor braf meddwl y bydd gan bobl ifanc y wybodaeth hon drwy SEREN Connect. Roedd hyn i gyd yn bethau roedd yn rhaid i mi eu dysgu fy hun, yn y ffordd anghywir! \u2018\n\u2013 Oedolyn ifanc sy\u2019n byw gyda diabetes Math 1"}, {"text_idx": "#000014", "text": "\u2018Rwy\u2019n credu mai dyma\u2019r hyn sydd wedi bod ar goll i ni fel gweithwyr gofal iechyd proffesiynol!\u2019"}, {"text_idx": "#000015", "text": "Y gobaith yw y bydd SEREN Connect yn newid y ffordd y mae gwasanaethau\u2019n darparu gofal diabetes, gan gynnig dull mwy cyfannol sy\u2019n canolbwyntio ar yr hyn sy\u2019n digwydd mewn bywyd o amgylch diabetes Math 1. Mae angen i bobl ifanc ddysgu sut i ymdopi a\u0302 bywyd, gan wneud ychydig bach o le ar gyfer diabetes Math 1 ym mhopeth a wna\u0302nt. Bydd gwasanaethau a all gynnig lle ac amser pwrpasol ar gyfer hyn yn rhan hanfodol o gefnogaeth y mae mawr ei hangen ar gyfer oedolion ifanc."}, {"text_idx": "#000016", "text": "Gyda\u2019i ffocws unigryw ar \u2018fyw gyda diabetes Math 1\u2019, mae SEREN Connect yn nodi dull newydd o gyflwyno addysg am ddiabetes; mae\u2019n galluogi sgyrsiau newydd yn ogystal a\u0302 gwella addysg i bobl a\u0302 diabetes Math 1 a gweithwyr gofal iechyd proffesiynol. Gyda\u2019r adnodd hwn i\u2019w helpu, gall timau baratoi pobl ifanc ar gyfer yr heriau niferus sy\u2019n codi wrth iddynt ddod yn oedolion ifanc annibynnol \u2013 a sicrhau eu bod yn barod i gyflawni\u2019r heriau hyn yn llwyddiannus."}]